Crete, Ctr. — Istron [Ion., Teos] — 201 BC — McC. Teos 11
Region: Aegean Islands, incl. Crete (IG XI-[XIII]) — Crete 

ιστρωνιων. εδοξεν ιστρωνιων τοις κοσμοις και ται πολει. επειδη τηιοι φιλοι και συγγενεις υπαρχοντες δια προγονων ται πολει ψαφισμα και πρεσβευτας απεσταλκαν απολλοδοτον και κωλωταν οι επελθοντες επι το κοινον το ιστρωνιων το τε ψαφισμα απεδωκαν και αυτοι διελεγην ακολουθως τοις γεγραμμενοις ταν εκτενεσταταν σπουδαν και φιλοτιμιαν ποιουμενοι περι του γενεσθαι ταν καθιερωσιν τωι διονυσωι τας τε πολιος και τας χωρας τας τηιων και ταν ασυλιαν ετι δε και ταλλα τα υπαρχοντα αυτοις ενδοξα και τιμια δια τον θεον ψαφισαμενους και αυτους συναυξειν και αει τινος αγαθου παραιτιους γινεσθαι τωι δαμωι και οτι ταυτα ποιησαντες ακολουθα πραξιομεν ται τε πορτι το θειον ευσεβειαι και τα μεγιστα χαριξιομεθα τωι δαμωι περι δε των αυτων διαλεγεντος μετα πασης σπουδας και προθυμιας και [του παρα] του βασιλεως φιλιππου πρεσβευτα περδικκα αποκρινασθαι τωι δαμωι τωι τηιων οτι προτερον τε α πολις διακειμενα φιλικως και ευνοως ποτι το πλαθος το τηιων εν τε τοις υπερανω χρονοις ουδενος απεστα των συμφεροντων και νυν δε καθοτι παρακαλει ο δαμος ο τηιων και περδικκας ο πολιτης αυτων προαιρουμενοι ουν εμ πασιν ευχαριστειν και μεμναμενοι τας προυπαρχουσας ταις πολεσι συγγενειας ταν τε καθιερωσιν τωι διονυσωι τας τε πολιος και τας χωρας υμων ετι δε ιεραν και ασυλον ειναι βουλομενοι χαριζεσθαι περδικκαι διδομεν και τα λοιπα τα υπαρχοντα υμιν ενδοξα και τιμια συνδιαφυλαξιομεν απροφασιστως εφ οσον κ εωμεν δυνατοι. ει δε τινες κα των ορμιομενων εξ ιστρωνος αδικησωντι τινα τηιων η κοιναι η ιδιαι παρα το γραφεν δογμα περι τας ασυλιας υπο τας πολιος τας ιστρωνιων εξεστω τωι παραγενομενωι τηιων επιλαβεσθαι και των σωματων και χρηματα ει τις κα αγηι. οι δε κοσμοι οι τοκα αει κοσμουντες επαναγκαζοντων αποδιδομεν τους εχοντας αζημιοι οντες και ανυποδικοι. αναγραψαι δε και το δογμα εις το ιερον το τας αθανας τας πολιαδος τους γραμματεας τας πολιος.